Prinz Pi

**Prinz Pi** (vörmalig **Prinz Porno**, heet an un for sik **Friedrich Kautz**; * 23. Oktober 1979 in Berlin-Zehlendorf) is en düütschen Rapper in de Hip-Hop-Szeen vun Berlin.
## Ökelnaams
Prinz Pi is ok ünner de Naams Doc Murdock, Doc Mabuse, Slick Spingo un Prinz Porno One bekannt.
## Leben un Leeder
Friedrich Kautz is an dat Gymnasium Steglitz na School gahn. Dor hett he ok anfungen mit sien Kunst. De meisten Schölers keemen ut Familien, de sik goot stünnen. Dor is he ok anreegt wurrn, sik ut’neen to setten mit de Sellschup in Düütschland. He schreev sozialkritische Texten un befaat sik dor mit, wat bi de Lüde just anseggt weer. 1998 weer Prinz Porno mit een Leed up de Compilation „Berlin Nr. 1 Vol. 1“ to hören. Dor weer he 19 Johr oolt. In dat sülbige Johr keem sien Album „Porno Privat“ in dat Internet. He meen, he wüß nich, wie. Dor geev dat man bloß 12 Stück vun un de weern dacht as een Gaav an sien Frünnen. Up düt Album weer dat Leed „Keine Liebe“ mit bi. Un düt Leed maak em nu miteens bekannt bi de Rappers in ganz Berlin. 

Porno weer vun 2002 bit 2004 bi dat Undergroundlabel Royal Bunker ut Berlin ünner Verdrag. Dor hett he ok bi de Gruppen „Promolle“ un „Panz Dominanz“ mitmaakt. 

Al 2001 hett he up de Internetsiet vun Royal Bunker de EP „Radium“ rutbröcht. De geev dat bloß dor un jedeen konn sik de dalladen. Dor is later dat Album „Radium Reaktion“ vun wurrn. Dat hett he 2002 rutbröcht. In dat sülbige Johr keem rut: „Blackbooktape 2: Jung, Schön und Stylisch“. 2004 hett Prinz Pi denn seggt, nu weer dat genug un he woll eerst mol uphören mit dat Rap-Geschäft. Tohopen mit sien Fründ un Macker „Separate“ geev Prinz Pi dormals dat Album „1. Liga“ rut. He dach, dat weer to’n Afscheed. Düt Album keem bi dat Label „Buckwheats Music“ rut, dat Separate upmaakt harr. Prinz Pi meen, he woll nu nich mehr fudder maken, vunwegen dat he sik mehr up sien Studium vun de Grafik kunzentreeren woll. Un babenhen, meen he, konn he mit de Szeen vun de Rappers in Düütschland un in Berlin to de Tiet nix mehr anfangen. 

Unverwohrens keem he denn in’n Februar 2005 man doch mit dat Straat-Album „Guess who’s back to the streets“ torüch. 

He meen, he harr so veel Riemels in’n Kopp harrt, man he harr ok an de grode Masse vun siene Fans dacht. Dat weer em vördem gor nich so klaar ween. Dor möss he eenfach torüch kamen. 

Anfang Mai keem sien Soloalbum „Teenage Mutant Horror Show“ rut. Dat is wedder öber dat „Buckwheat Music Label“ ut Mainz rutbröcht wurrn. Up dat Splash-Festival 2005 hett he denn sien nee CD „Zeit ist Geld“ vörstellt un is tohopen mit Kid Kobra un Smexer uptreden. An’n 22. August 2005 keem düt Album ok in de Ladens un al an’n 17. November folg dat „Best of“-Album „Geschriebene Geschichte (1998-2005)“. An’n 4. August 2006 keem denn de EP „Instinkt“ rut un an’n 22. September weer dat Album „!Donnerwetter!“ so wiet. Midderwielen hett Prinz Pi tohopen mit siene olen Frünnen dat egen Laben No Peanuts upmaakt. Vun 2005 af an lett he vun dor ut sien Platten rutbringen. 

To dat Album „!Donnerwetter!“ höört dree CDs mit to. De eersten 22 Leeder sünd rappt, man up de tweede CD finnt sik 30 Stücken mit Orchoster, wo dat (bit up een) keen Beat bi gifft. Düsse tweede CD heet „Herr der Dinge“. Pi packt dor de Geschicht vun den Undergroundrap in Düütschland in en groot Geschicht in den Stil vun Herr der Ringe oder dat Nibelungenleed. 

Bito studeert Prinz Pi vun Harfst 2002 af an „Kommunikationsdesign“ an de Kunsthoochschool in Berlin-Weißensee.

## Wat rutkamen is
* 1998: *Porno Privat* (CD)  
* 1998: *Die schiefe Ebene des Bewusstseins* (Tape) (mit Mixmaster Müller as *Soziale Kontakte*)
* 2000: *An der Front* (Tape) (Beatfabrik)
* 2000: *Flüssig Brot* (Tape) (mit Smexer as *Promolle MCs*)  
* 2001: *Die einzige Alternative* (CD) (mit Mixmaster Müller as *Soziale Kontakte*) 
* 2001: *Muskat EP* (Vinyl)
* 2001: *Operation: Fuck Big Bud* (EP) (Beatfabrik) 
* 2001: *Radium* (EP)
* 2001: *WortShots* (CD) (Beatfabrik)
* 2001: *Rolling Stars 2* (CD)
* 2001: *Rapkosmetik* (CD-Sampler)
* 2002: *Radium Reaktion* (CD)
* 2002: *Picknick * (EP)
* 2002: *Blackbooktape 2 - Jung, schön und stylisch* (CD) 
* 2003: *PanzDominanz und ProMolle* (CD) (Beatfabrik Dubbelalbum) 
* 2003: *Blackbooktape 3* (CD)
* 2004: *1. Liga* (CD) (mit Separate as *P & S*) 
* 2005: *Guess' Who's Back On The Streets* (Mixtape)
* 2005: *Teenage Mutant Horror Show* (CD)
* 2005: *Zeit ist Geld* (Streetalbum)
* 2005: *Geschriebene Geschichte* (Best-of Album)
* 2006: *Lässt die Puppen tanzen* (Live CD in lüttje Uplaag)
* 2006: *Instinkt* (EP)
* 2006: *[[!Donnerwetter!]]* (2 oder beter 3-CD Album)
* 2007: *Das Prinz IP Prinz PI Vol. 1* (DVD + CD)
* 2007: *Zeitlos* (CD)
* 2008: *Gib dem Affen Zucker* (EP)
* 2008: *Neopunk* (CD)
* 2009: *Teenage Mutant Horror Show 2* (CD)
* 2010: *Illuminati EP* (EP)
* 2011: *Rebell ohne Grund* (CD)
* 2013: *Kompass ohne Norden* (CD)

### Sunst noch
* 2006 *Roter September* (Juice Exclusive [CD #67])
* 2006 *Stan* (Köstnix- Download)
* 2006 *Roter Baron* (Rap City Berlin 2 Sampler)
* 2007: *Totentanz* (Juice Exclusive - CD #75)
* 2007: *Newschool Ikonen feat. Eko Fresh* (Juice Exclusive - CD #78)
* 2007: *Monarchie* (Freetrack in't Internet)
* 2007: *Flagge* (Keyza Soze - Der Komponist)

## Weblinks

*No Peanuts Label Page
*Siet för de Fans
*PornoGraphics.de
*Prinz Pi bi myspace.com
*Roter Baron Reloaded
*Interview mit mzee.com